Predkladacia správa

Ministerstvo spravodlivosti Slovenskej republiky na základe § 14 ods. 4 písm. a) zákona č. 530/2003 Z. z. o obchodnom registri a o zmene a doplnení niektorých zákonov v znení zákona č. 24/2007 Z. z. predkladá do medzirezortného pripomienkového konania návrh vyhlášky Ministerstva spravodlivosti Slovenskej republiky o postupe pri overovaní osobných údajov na účely elektronického konania vo veciach obchodného registra.

Účelom navrhovanej právnej úpravy je v zmysle splnomocňovacieho ustanovenia uvádzaného zákona ustanoviť postup navrhovateľa pri vykonávaní zákonom uloženej povinnosti zabezpečiť overenie osobných údajov (§ 5a ods. 2 cit. zákona). Naplnenie tejto povinnosti je podmienkou pre reálne využívanie elektronických služieb obchodného registra, ktoré vyžadujú zaručený elektronický podpis účastníka konania vo veciach obchodného registra – podanie návrhu na zápis údajov do obchodného registra, návrhu na zmenu zapísaných údajov a návrhu na výmaz zapísaných údajov. Zákonná právna úprava umožňuje podávanie uvedených návrhov v elektronickej podobe, pričom pre vyvolanie účinkov v podobe začatia súdneho konania zákon vyžaduje, aby elektronický návrh spĺňal ustanovené obsahové a formálne náležitosti, pričom jednou z týchto náležitostí je podpísanie návrhu na zápis zaručeným elektronickým podpisom. 

Návrh vyhlášky je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade aj s právom Európskych spoločenstiev a Európskej únie, ako aj so splnomocňovacím ustanovením príslušného zákona, na vykonanie ktorého sa táto vyhláška vydáva. 

Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie. Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.

V súlade s článkom 9 ods. 7 Legislatívnych pravidiel vlády Slovenskej republiky (ak hrozí nesplnenie záväzkov vyplývajúcich zo Zmluvy o pristúpení Slovenskej republiky k Európskej únii nedodržaním lehoty určenej na prebratie smernice Európskych spoločenstiev, rámcového rozhodnutia Európskej únie, implementáciu nariadení alebo rozhodnutí Európskych spoločenstiev) sa návrh vyhlášky predkladá na skrátené medzirezortné pripomienkové konanie. Navrhovaná právna úprava nadväzuje na transpozíciu smernice Európskeho parlamentu a Rady č. 2003/58/ES z 15. júla 2003, ktorou sa mení a dopĺňa smernica Rady č. 68/151/EHS  vykonanú zákonom č. 24/2007 Z. z., ktorým sa mení a dopĺňa zákon č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov a o zmene a doplnení niektorých zákonov.